ได้รับคำชวนจากโรงแรมให้มาชิมอาหารเทศกาลใหม่ ตามมาดูกันค่ะว่าเทศกาลนี้มีอะไรให้ทานกันบ้าง 
ห้องอาหารเดอะ สแควร์ รร.โนโวเทล แพลทินัม ประตูน้ำ จัดเทศกาลบุฟเฟต์กุ้งแม่น้ำ ทุกมื้อเย็นในราคาท่านละ 999 บาท ++ (รวมน้ำเปล่าเรียบร้อย) ราคาเต็มอาจจะแพงไปซักหน่อยดีที่เค้ามีโปรมา 4 จ่าย 2 ในตอนนี้แบบไม่ต้องใช้บัตรส่วนลดอะไรเลย (หมดเขต 31/3/16) ส่วนใครที่มาทานตั้งแต่วันที่ 1 เมษาก็มีโปรมา 3 จ่าย 2 เมื่อจ่ายด้วยบัตรเครดิตกสิกร / ซิตี้แบงค์ / กรุงเทพ / กรุงศรี / ไทยพาณิชย์ / ออมสิน ส่วนคนที่ถือบัตรแอคคอร์พลัส ก็รับไปเลยส่วนลดสูงสุด 50% 

ไลน์อาหารหลัก ๆ ก็จะเป็นบุฟเฟต์นานาชาติ มีตั้งแต่สลัด , ส้มตำ , อาหารทานเล่น ทั้งแซนวิช , พาร์ม่าแฮม , โคลด์คัท , ยำ , ลาบ , ทาร์ตผักโขม ฯลฯ , ส่วนของซุปก็มีทั้งซุปสไตล์ไทย (ต้มยำกุ้ง และรวมมิตร) ซุปสไตล์ฝรั่ง (วันที่ไปมีซุปมันฝรั่ง) , มุมอาหารญี่ปุ่นจะเป็นมุมซูชิหน้าต่าง ๆ , มุมอาหารจีนมีทั้งเป็ดย่าง หมูแดง หมูกรอบ ติ่มซำ และซาลาเปา , มุมคาร์โบไฮเดรตก็มีทั้งขนมปังและพิซซ่า ,มุมอาหารพร้อมทานมีประมาณ 8 - 10 ชนิดสับเปลี่ยนหมุนเวียนกันไปมีทั้งเมนูที่เน้นกุ้ง และเมนูที่ไม่มีกุ้ง ไม่ว่าจะเป็นหมูอบราดซอสเกรวี่ - ซีฟู๊ดมาซาล่า - ปลานึ่งซีอิ๊ว - หมี่ผัดกุ้งแม่น้ำและเป็ดย่าง ฯลฯ มุม BBQ ไฮไลต์อยู่ที่พระเอกคือ กุ้งแม่น้ำวางเรียงรายให้เราได้คีบ ได้เลือกกันเอง จะทานมากทานน้อย ตัวเล็กตัวใหญ่ เลือกและส่งให้เคาน์เตอร์กริลล์กันได้เลย แค่นี้ก็ได้อร่อยกับกุ้งแม่น้ำแบบเน้น ๆ ทานคู่กับน้ำจิ้มซีฟุ๊ด 2 แบบ และน้ำจิ้มแจ่ว 

นอกจากกุ้งแม่น้ำแล้ว มุม BBQ ยังมีเนื้อสัตว์อื่น ๆ ให้ได้เลือกทานกันไม่ว่าจะเป็นหมู , ไก่ , ปลาดอรี่ และบาบีคิวเสียบไม้ปิ้งย่าง อิ่มจากโซนของคาวก็มาต่อที่ของหวาน มีเค้กหลากหลายชนิดตัดเป็นชิ้นพอดีคำเหมาะสำหรับการลิ้มลองหลาย ๆ รสชาติ หรือจะเลือกทานเป็นเค้กก้อนโตก็มีให้เลือก 4 รส 4 แบบ เบรดพุดดิ้งก็มี หรือจะทานเป็นขนมไทย , ไอศครีม , ผลไม้ก็เลือกได้ตามชอบ

จากที่ชิมไปก็เลือกตักมาทุกมุมนะอย่างละนิดอย่างละหน่อย โดยรวมก็โอเค อาหารพร้อมทาน ยำ รสชาติมาตรฐานทั่วไป ส่วนมุมอาหารญี่ปุ่นมีแต่ซูชิไม่มีซาชิมิ เราก็จะไม่เน้นมากเดี๋ยวจุกข้าว ต้มยำเราไม่ได้ลอง เห็นว่าเลือกได้ทั้งน้ำข้น และน้ำใส เราไปลองซุปมันฝรั่งแทน อร่อยดีนะรสกลมกล่อม ทานคู่กับขนมปังสีดำ (ใช้หมึกปลาหมึก) ส่วนมุมอาหารจีนเป็ดย่างหมูกรอบหมูแดงของที่นี่สำหรับเราโอเคอยู่แล้ว ติ่มซำใช้ได้ไม่ถึงกับว้าว แต่ซาลาเปาไส้ครีมเนื้อเนียนทั้งแป้งทั้งไส้ มุุม BBQ ลองไปแค่กุ้งแม่น้ำ มื้อนี้เน้นกุ้งจริง ๆ กินไปครึ่งโหลได้ ใจจริงก็อยากกินเยอะกว่านี้แต่เกรงใจกลัวคอเรสเตอรอลพุ่ง 55 พวกอาหารปรุงสำเร็จเห็นเค้าว่าจะเปลี่ยนเมนูสลับกันไปเรื่อย ๆ ที่ได้ทานก็โอเค เลือกตักแต่เมนูที่ชอบอยู่แล้ว มีแค่หมูอบราดซอสเกรวี่ที่รู้สึกเนื้อเหนียวไปหน่อย นอกนั้นโอหมด เริ่มตึง ๆ ก็ตัดฉับไปที่ของหวาน เค้กก็ทั่ว ๆ ไปไม่ได้ดีเริ่ดแต่ก็ไม่ได้แย่ ตัวมูสมะม่วงเด้งไปหน่อยมะม่วงไม่ค่อยเยอะ ชีสเค้กใช้ได้ ทีรามิสุวันที่กินก็รู้สึกว่าครีมเด้ง ๆ ไปหน่อย กลิ่นกาแฟไม่เข้มข้น ไอศครีมโอเคชอบซอสคาราเมลด้วยเข้นข้นเหมือนกินลูกอมเลย เบรดพุดดิ้งและผลไม้มาตรฐานค่ะ 

สำหรับที่ได้ชิมไป ราคาเต็มเราว่าแพงไปแต่ถ้าใช้โปรไม่ว่าจะเป็นมา 4 จ่าย 2 หรือมา 3 จ่าย 2 เราว่าโอเคคุ้มค่าอยู่ค่ะ กุ้งที่ทานไป 6 ตัวไม่เจอเนื้อเละ เนื้อยุ่ยนะ ขนาดอาจจะไม่ใหญ่มากแต่ก็ไม่ได้เล็ก สำหรับเราถือว่าผ่านหล่ะ ส่วนอาหารอื่น ๆ ก็มาตรฐานทั่วไป ถ้าชอบทานทั้งบุฟเฟต์ทั้งกุ้งแม่น้ำก็แวะไปลองกันได้จ้า
